CELEX: 32017D1769
Language: hr
Date: 2017-09-25 00:00:00
Title: Provedbena odluka Vijeća (EU) 2017/1769 od 25. rujna 2017. kojom se Republici Poljskoj odobrava sklapanje sporazuma s Ukrajinom koji uključuje odredbe kojima se odstupa od članka 2. stavka 1. točke (d) i članka 5. Direktive 2006/112/EZ o zajedničkom sustavu poreza na dodanu vrijednost u pogledu održavanja cestovnih mostova na poljsko-ukrajinskoj granici

28.9.2017   
            
            
               HR
            
            
               Službeni list Europske unije
            
            
               L 250/73
            
         PROVEDBENA ODLUKA VIJEĆA (EU) 2017/1769
   od 25. rujna 2017.
   kojom se Republici Poljskoj odobrava sklapanje sporazuma s Ukrajinom koji uključuje odredbe kojima se odstupa od članka 2. stavka 1. točke (d) i članka 5. Direktive 2006/112/EZ o zajedničkom sustavu poreza na dodanu vrijednost u pogledu održavanja cestovnih mostova na poljsko-ukrajinskoj granici
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 396. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               U skladu s člankom 5. Direktive 2006/112/EZ o teritorijalnom području primjene te direktive, sustav poreza na dodanu vrijednost („PDV”) u pravilu je primjenjiv na državnom području države članice.
            
         
               (2)
            
            
               Dopisom evidentiranim pri Komisiji 7. listopada 2016. Poljska je zatražila odobrenje za sklapanje sporazuma s Ukrajinom u pogledu održavanja tri cestovna mosta preko rijeke Bug na poljsko-ukrajinskoj granici („Sporazum”). Sporazum uključuje odredbe kojima se odstupa od članka 2. stavka 1. točke (d) i članka 5. Direktive 2006/112/EZ.
            
         
               (3)
            
            
               U skladu s člankom 396. stavkom 2. drugim podstavkom Direktive 2006/112/EZ Komisija je dopisom od 24. siječnja 2017. obavijestila druge države članice o zahtjevu Poljske. Komisija je dopisom od 25. siječnja 2017. obavijestila Poljsku da ima sve potrebne informacije za razmatranje zahtjeva.
            
         
               (4)
            
            
               Radovi održavanja koji se obavljaju na poljskom državnom području podliježu plaćanju PDV-a u Poljskoj, a radovi koji se obavljaju na državnom području Ukrajine nisu obuhvaćeni područjem primjene Direktive 2006/112/EZ. Nadalje, svaki uvoz robe koja se upotrebljava za održavanje cestovnog mosta iz Ukrajine u Poljsku podliježe plaćanju PDV-a u Poljskoj.
            
         
               (5)
            
            
               Kako bi se osiguralo ostvarenje svrhe Sporazuma, a posebno u cilju poboljšanja prometa između Poljske i Ukrajine, primjereno je da Sporazum uključuje odredbe kojima se pojednostavnjuju pravila o PDV-u koja se primjenjuju na radove održavanja i povezani uvoz robe.
            
         
               (6)
            
            
               Odstupanje neće utjecati na vlastita sredstva Unije od PDV-a,
            
         DONIJELO JE OVU ODLUKU:
   Članak 1.
   Poljskoj se odobrava sklapanje sporazuma s Ukrajinom koji sadržava odredbe kojima se odstupa od članka 2. stavka 1. točke (d) i članka 5. Direktive 2006/112/EZ u pogledu primjene PDV-a na transakcije i teritorijalnog područja primjene sustava PDV-a, u vezi s s održavanjem triju cestovnih mostova na poljsko-ukrajinskoj granici iz Priloga ovoj Odluci.
   Članak 2.
   Odstupajući od članka 5. Direktive 2006/112/EZ, u pogledu mostova iz Priloga ovoj Odluci koje Poljska ima obvezu održavati te u mjeri u kojoj ti mostovi ulaze na suvereni teritorij Ukrajine, granični mostovi smatraju se dijelom suverenog teritorija Poljske za potrebe isporuke robe ili usluga namijenjenih za njihovo održavanje.
   Članak 3.
   Odstupajući od članka 5. Direktive 2006/112/EZ, u pogledu mostova iz Priloga ovoj Odluci koje Ukrajina ima obvezu održavati te u mjeri u kojoj ti mostovi ulaze na suvereni teritorij Poljske, granični mostovi smatraju se dijelom suverenog teritorija Ukrajine za potrebe isporuke robe ili usluga namijenjenih za njihovo održavanje.
   Članak 4.
   Odstupajući od članka 2. stavka 1. točke (d) Direktive 2006/112/EZ, roba koju iz Ukrajine u Poljsku uvoze porezni obveznici koji imaju pravo na potpuni odbitak ne podliježe plaćanju PDV-a u onoj mjeri u kojoj se upotrebljava za održavanje mostova iz Priloga ovoj Odluci.
   Članak 5.
   Ova Odluka proizvodi učinke od dana priopćenja.
   Ova je Odluka upućena Republici Poljskoj.
   
      Sastavljeno u Bruxellesu 25. rujna 2017.
      
         
            Za Vijeće
         
         
            Predsjednik
         
         M. MAASIKAS
      
   
   
      (1)  SL L 347, 11.12.2006., str. 1.
   
   
      PRILOG
      
         Popis mostova iz članka 1.
      
      
                  1.
               
               
                  Ukrajina održava sljedeći granični cestovni most koji je izgrađen o trošku Poljske i u njezinu je vlasništvu, a nalazi se na poljsko-ukrajinskoj granici:
                  čelični most duljine 186,68 metara preko rijeke Bug, između Dorohuska i Jagodzina, duž poljske državne ceste br. 12 i ukrajinske javne ceste državne važnosti br. M-07.
               
            
                  2.
               
               
                  Poljska održava sljedeći granični cestovni most koji je izgrađen o njezinu trošku i u njezinu je vlasništvu, a nalazi se na poljsko-ukrajinskoj granici:
                  armiranobetonski i čelični most duljine 160,38 metara preko rijeke Bug, između Zosina i Ustyluha na poljskoj državnoj cesti br. 74 i ukrajinskoj javnoj cesti državne važnosti br. N-22.
               
            
                  3.
               
               
                  Granični cestovni most preko rijeke Bug, s čeličnim nosačima, armiranobetonskom cestovnom površinom i ukupne duljine 189,43 m, koji je izgrađen o trošku obje stranke i u zajedničkom je vlasništvu, a nalazi se između Dorohuska i Jagodzina na poljskoj državnoj cesti br. 12 i ukrajinskoj javnoj cesti državne važnosti br. M-07, održavaju obje stranke na način da svaka stranka održava dio mosta koji je u njezinu vlasništvu, osim u slučaju zimskog održavanja.
                  Sljedeće stranke odgovorne su za zimsko održavanje graničnog cestovnog mosta duž čitave njegove duljine:
                  
                              (a)
                           
                           
                              Poljska: od 1. listopada svake neparne godine do 30. rujna godine koja joj slijedi;
                           
                        
                              (b)
                           
                           
                              Ukrajina: od 1. listopada svake parne godine do 30. rujna godine koja joj slijedi.